กรมประชาสัมพันธ์เปิดงานฝึกอบรมเยาวชนอาเซียน ปั้นผู้นำสื่อสร้างสรรค์บนโลกออนไลน์
นางสุดฤทัย เลิศเกษม รองอธิบดีกรมประชาสัมพันธ์ เป็นประธานในพิธีเปิด โครงการผู้นำสื่อสร้างสรรค์บนโลกออนไลน์ (ASEAN Young Cyber Influencer) ผ่านการประชุมทางไกล เพื่อพัฒนาศักยภาพการผลิตสื่อเชิงสร้างสรรค์ เสริมสร้างบทบาทเยาวชนอาเซียน และให้ความรู้เกี่ยวกับการส่งเสริม “วัฒนธรรมแห่งการป้องกัน” (Culture of Prevention) ที่มีเนื้อหาเกี่ยวข้องกับ การไม่กลั่นแกล้งหรือสร้างความเกลียดชังบนโลกออนไลน์ และการรู้เท่าทันสื่อ แก่ตัวแทนเยาวชนทั้ง 10 ประเทศอาเซียนโดยจะมีการฝึกอบรม 9-10 กุมภาพันธ์ ในประเด็น วัฒนธรรมแห่งการป้องกัน การผลิตสื่ออย่างสร้างสรรค์ และการรู้เท่าทันสื่อ จากวิทยากรผู้ทรงคุณวุฒิ ประกอบด้วย นางสาวภัสธิยา ทองเฟื่อง ผู้แทนสำนักเลขาธิการอาเซียน นายฉัตรชัย อาสนจินดา ผู้ร่วมก่อตั้งช่อง JUSTดูIT และ ดร.พิมพ์รภัช ดุษฎีอิสริยกุล ผู้จัดการโครงการมูลนิธิฟรีดริชเนามัน และจะมีการนำเสนอผลงานในวันที่ 24 กุมภาพันธ์ 2565นางสุดฤทัย กล่าวว่า โครงการในวันนี้ เกิดจากการที่กรมประชาสัมพันธ์เป็นประธานด้านสื่อและสารสนเทศอาเซียน โดยเสนอให้ส่งเสริมเยาวชนได้รู้เท่าทันสื่อออนไลน์ แยกแยะข่าวจริง ข่าวปลอม หลีกเลี่ยงการรังแกออนไลน์ เพื่อสร้าง influencer รุ่นใหม่ ที่จะมาเรียนรู้กันว่า จะอยู่กับแพลตฟอร์มต่าง ๆ อย่างไร นอกจากนี้การฝึกอบรมครั้งนี้ จะมีการถ่ายทอดสดตามแพลตฟอร์มต่าง ๆ เพื่อให้ผู้ชมจากทั่วโลกสามารถรับชมการฝึกอบรมครั้งนี้ด้วย